རྗེ་རིན་པོ་ཆེའི་ཞལ་ནས། གོང་གི་དཔེ་དེ་རྣམས་དང་བཀའ་སྩལ་མང་པོ་དཔག་ཏུ་མེད་པ་གསུངས། དེས་ན་ཀུན་གཞི་རང་གི་ངོ་བོ་རྟོག་པ་མ་ཡིན་པ་ལ། ཕྱི་རོལ་གྱི་རྐྱེན་གྱིས་སྣ་ཚོགས་སུ་སྐྱེ་བ་ཡིན། དེས་ན་འདི་ཤིན་ཏུ་གོ་དཀའ་བ་ཡིན་པས། རྟོག་དཔྱོད་དང་བསམ་མནོ་བྱེད་དགོས་གསུང་། ཡང་། རྣམ་པར་རྟོག་པ་ཕྱི་རོལ་ཏུ་འཕྲོས་པས་ནད་ཐམས་ཅད་དེས་བསྐྱེད་པ་འབྱུང་། དེའང་རྣམ་པར་རྟོག་པ་ཕྱི་རོལ་ཏུ་འཕྲོས་པའི་དུས་སུ་འབྱུང་བ་འཁྲུགས་ནས་རླུང་མས་ཡར་ལོག་ནས། ནད་ཚ་གྲང་རླུང་དང་མཁྲིས་པ་བད་ཀན་དང་། ཚབས་ཆེ་ན་ཁམས་གཞི་ལ་སོགས་འབྱུང་། སྤྱིར་འདི་ལ་འབྱུང་བར་བྱེད་པའི་རྒྱུ། གནས་པར་བྱེད་པའི་གཞི། འཇིག་པར་བྱེད་པའི་རྐྱེན་གསུམ། རྒྱུ་འདི་ལ་ཉེ་རྒྱུ་དང་རིང་རྒྱུ་རྣམ་པ་གཉིས། རིང་རྒྱུ་འཁོར་བ་ཐོག་མ་མེད་པ་ནས་བསགས་པའི་ལས་ངན་གྱི་བག་ཆགས། ཉེ་རྒྱུ་ཡུལ་གཉན་པོ་རྡོ་རྗེ་སྤུན་ལྟ་བུ་ལ་ཆགས་སྡང་གི་རྣམ་པར་རྟོག་པ་སྐྱེས་པ། སྔར་གྱི་རིང་རྒྱུ་སྔོན་དུ་ཡོད་པ་དང་། དེ་གཉིས་ཚོགས་པས་ནད་ཐམས་ཅད་དེས་འབྱུང་། དེའང་རྡོ་རྗེའི་སྤུན་བྱ་བ་དེ་ཤིན་ཏུ་གཉན་པ་ཡིན། བླ་མ་དམ་པའི་སྐུ་གསུང་ཐུགས་བཞུགས་པ་ཡིན། གནས་པར་བྱེད་པའི་གཞི་དེ་རླུང་མས་ཡར་ལོག་ནས་རོ་སྟོད་འཚངས་པའམ། གནས་མཐོན་པོ་དེ་ལྟ་བུར་གནས་པའི་དུས་སུ་ཚ་གྲང་དང་བད་མཁྲིས་དང་། ཁམས་གཞི་ལ་སོགས་པ་ནད་ཀྱི་རིགས་བསྐྱེད། སྨན་པ་ཀུན་གྱིས་ཀྱང་ཚ་གྲང་ལ་སོགས་པའི་ནད་འདི་ལྟར་སྣང་བྱ་བས་ཕྱོགས་དེ་ངོས་ཟིན། མོ་མ་ཀུན་གྱིས་ཀྱང་འདྲེ་འདིས་གནོད་ཟེར། བླ་མ་རིན་པོ་ཆེའི་བཞེད་ཀྱིས་ནད་ཐམས་ཅད་རླུང་ལོག་ལས་འབྱུང་བ་ཡིན། རླུང་དང་རྣམ་པར་ཤེས་པ་གཉིས་དོན་གཅིགརྣམ་པར་རྟོག་པ་ནང་དུ་གནས་པའི་དུས་སུ་རླུང་ནང་དུ་གནས། རྣམ་པར་རྟོག་པ་ཕྱི་རོལ་ཏུ་འཕྲོས་པའི་དུས་སུ་རླུང་ཕྱི་རོལ་ཏུ་རྒྱུ། གནོད་བྱེད་ཕྱི་རོལ་ཏུ་ཡོད་པ་དང་མེད་པ་གཉིས། ནང་དུ་ཉོན་མོངས་པ་འདོད་ཆགས་ཞེ་སྡང་གཏི་མུག་ལ་སོགས་པ་ཡོད་པས། དེ་ལས་སྐྱེས་པའི་གནོད་བྱེད་ཕྱི་རོལ་ཏུ་འབྱུང་བ་ཡིན། རྣམ་རྟོག་དེ་ལྟ་བུ་མེད་པའི་དུས་སུ་གནོད་བྱེད་ཕྱི་རོལ་ཏུ་གྲུབ་པ་མེད་པ་ཡིན། འཆོས་པར་བྱེད་པ་འདི་ལ་མོས་གུས་རབ་འབྲིང་ཐ་མ། རབ་དེ་ལ་དམིགས་པ་སྟོན་པ་ཡིན་ཏེ། མར་བསྲིང་བ་དང་ཚ་གྲང་ལ་སོགས་པའི་བྱེ་བྲག་དེ་རྣམས་སྐབས་གཞན་དུ་ཤེས་པར་བྱ། འབྲིང་པོ་དེ་ལ་ལུས་ཀྱི་འཁྲུལ་འཁོར་གྱིས་འཆོས་པ་ཡིན་ཏེ། དེའང་སྐྱིལ་ཀྲུང་དང་མཉམ་གཞག་ལ་སོགས་པ་འཁྲུལ་འཁོར་ཤིན་ཏུ་བཅའ་ལེགས་པར་བྱས་པའི་དུས་སུ། རླུང་སེམས་ཐམས་ཅད་མར་ཕེབས་ནས་རང་མལ་དུ་ཁད་ཀྱིས་གནས། འབྱུང་བ་འཁྲུགས་པ་ལ་སོགས་པའི་ནད་ཐམས་ཅད་སེལ་བ་ལ་ཚེགས་མེད། ཐ་མ་ལ་དམིགས་པ་སྟོན་མི་ཕོད་པ་ཡིན་པས་རྟེན་འབྲེལ་གྱིས་འཆོས། དེས་ན་འཆོས་ལུགས་གསུམ་པོ་འདིའང་གནད་གཅིགགང་གིས་ཀྱང་རླུང་སེམས་དེ་རང་མལ་དུ་འབེབས་པའི་ཐབས་ཡིན། རྗེས་ལ་ཁྱད་ཡོད་པ་མ་གཏོགས་པ་ཐེངས་གཅིག་མ་གིར་ཟིན་པ་ལ་ནི། ཤེས་པ་གང་ལ་འགྲོ་བ་ཞིག་བསྒོམ་པས་ཆོག་གསུང་། དམིགས་པ་དེ་བཞིན་དུ་བསྒོམས་པས་ཇེ་ཐུ་ཇེ་ཐུ་ལ་སོང་ན། འདི་ལ་སྲིད་གཅོད་པ་དང་ཡུལ་བཙལ་བ་གཉིས་ཡིན། ཡང་དམིགས་པ་སྒོམ་དུ་བཅུག་ན་རྟ་ཤི་གཡག་ཤི་ལ་འགྲོ་བ་ཡིན་པས་དམིགས་པ་མི་སྒོམ་ནས་ཀློག་འདོན་དང་བཞི་སྡེ་ལ་སོགས་པ་བསོད་ནམས་ཀྱི་ཚོགས་བསགས་པས་དམིགས་པ་སྒོམ་དུ་བཏུབ་པར་འོང་། སྤྱིར་དང་པོ་ནད་མི་འོང་བར་བྱེད་པ་དང་། བྱུང་ན་སེལ་བར་བྱེད་པ་ལ་ཡུམ་ཤེས་རབ་ཀྱི་ཕ་རོལ་ཏུ་ཕྱིན་མའི་གནས་སུ་བླ་མ་དམ་པ་བསྒོམ་པ་གནད་ཟབ། འཆོས་པར་བྱེད་པ་ལ་རླུང་སེམས་རང་མལ་དུ་འབེབས་པའི་ཐབས་འབའ་ཞིག་ཏུ་གོ་དགོས། འདིའི་གནད་དེ་ཤེས་པར་སོང་ན་ནད་སོས་པ་ལ་ཚེགས་མེད་གསུང་། ཡང་། དགེ་སྦྱོར་ཤེས་པ་བཀོལ་དུ་བཏུབ་པས། གཞོང་ཆུ་དེ་ཤིན་ཏུ་འཕེལ་བའི་དུས་སུ། རྣམ་པར་རྟོག་པ་གང་སྐྱེས་པ་དེ་དགེ་སྦྱོར་དེས་སྟོབས་བསྐྱེད་ནས་ཕྱིས་ཀྱི་དུས་སུ་ལག་ལེན་ལ་འདེབས་དགོས་པ་ཡིན། རྟོག་པ་སྐྱེ་བར་བྱུང་ན། བཅུ་ཆོས་དང་གསུམ་ཆོས་ཀྱིས་ཉམས་སུ་ལེན་པ་དང་གནད་དུ་བསྣུན། དོན་ལ་ལྔ་ལྡན་རང་ཡིན་པར་གོ་དགོས། དེ་ལྟར་ཉམས་སུ་བླངས་པའི་དུས་སུ་རྟོག་པ་དེས་ལས་མི་སོག་པ་དང་། ལྔ་ལྡན་གྱི་ལག་རྗེས་སོ་སོར་འབྱུང་བ་ཡིན། དེ་ལ་གཞན་དག་གི་རྟོག་པ་ཕྲའུ་སྐྱེས་པ་དེ་དགེ་སྦྱོར་གྱི་ངང་དུ་ཞི། རྣམ་པར་རྟོག་པ་ཕྲ་བའི་གོ་བ་དེ་གང་ཡིན་སྙམ་ན། དགེ་སྦྱོར་དེ་ལས་སྐད་ཅིག་མའི་དྲན་པ་ཡེངས་པ་དེ་ཡིན། དེ་ལྟར་དྲན་པ་ཡེངས་པས་རྣམ་རྟོག་སྐྱེ། རྣམ་པར་རྟོག་པ་དེ་རང་བདུད་དུ་འོང་། དེས་ན་དགེ་སྦྱོར་དེ་ལ་དྲན་པ་མ་ཡེངས་པར་བྱས་པའི་དུས་སུ་བདུད་འཇུག་པའི་སྐབས་མེད་པ་ལགས། དེ་བཞིན་དུ་གྲིབ་ལ་སོགས་པ་མི་འོང་བར་བྱེད་པ་ལའང་། ཏིང་ངེ་འཛིན་དང་དེ་ལ་དྲན་པ་རྩེ་གཅིག་ཏུ་གནས་དགོས་པ་ཡིན། དེ་ལྟར་ཡང་། བརྩོན་འགྲུས་ཆེན་པོའི་གོ་བ་དེ། ། དྲན་པ་རྒྱུན་ཆད་མེད་པ་ཡིན། ། གསུངས་པས། བརྗེད་ངས་བློ་ལ་ཧེ་རུ་ཀ་སོགས་པའི། ། སངས་རྒྱས་རྣམས་ཀྱིས་བྱིན་གྱིས་རློབ་མི་མཛད། ། གསུངས་པས། མཐོ་དམན་བསམ་མནོ་མ་བྱས་ན། ། དུས་གསུམ་རྒྱལ་བའི་ཡོན་ཏན་འཆར། ། གསུང་། ཕྱིས་ཀྱི་དུས་སུ་བར་དོ་མེད་པ་དེ་ད་ལྟར་གྱི་དགེ་སྦྱོར་ལ་བར་མཚམས་མེད་པ་ཞིག་དགོས་པ་ཡིན། ཡང་། རང་གི་རྒྱུད་དུལ་བ་དང་འབོལ་བ་དང་རླན་པར་བྱེད་པ་ལ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་ཉམས་སུ་ལེན་པ་དང་གནད་དུ་བསྣུན་དགོས་པ་ཡིན། དེ་ལྟར་ཉམས་སུ་བླངས་པའི་དུས་སུ་སེམས་དུལ་ནས་འོང་། སེམས་དུལ་བ་བཞིན་དུ་ལུས་དང་སྣང་བའང་དུལ། དེས་ན་སེམས་ཀྱིས་ལུས་བྱིན་གྱིས་རློབ་པ་དང་། ལུས་ཀྱིས་སྣང་བ་བྱིན་གྱིས་བརླབས་ནས་བཀྲ་ཤིས་དང་བདེ་ལེགས་ཕུན་སུམ་ཚོགས་པ་ཐམས་ཅད་དེས་འབྱུང་། བྱམས་པ་ལས་སྙིང་རྗེ་སྐྱེ་བ་དང་། སྙིང་རྗེ་ལས་བྱང་ཆུབ་ཀྱི་སེམས་སྐྱེ་བ། སྤྱིར་བྱམས་པ་འདི་ལ་བཤད་པ་མང་ན་དོན་གོ་འཁྱར་བ་ཡིན། བྱམས་པ་སྐྱེ་བར་བྱེད་པའི་རྒྱུ་དང་། ངོ་བོ། བོགས་འདོན། བྱེད་ལས་བཞི་ཡིན། རྒྱུ་དེ་རང་གི་རྩ་བའི་མ། བོགས་འདོན་དང་པོར་དམིགས་པ་དེ་ལ་ནན་ཆེ་བ། སྤེལ་བ་ལ་སོགས་པ་བྱམས་པའི་ཁྲིད་ལས་ཤེས་པར་བྱ། དེ་ལ་བྱམས་པ་དེ་ངོས་ཟིན་པ་ཤིན་ཏུ་དཀའ་བ་ཡིན་གསུངས་པས། བྱམས་ཁྲིད་ཀྱིས་ཉམས་སུ་བླངས་པས་རོ་མྱོང་བ་དང་ངེས་ཤེས་སྐྱེས་པ་དེ་བྱམས་པ་རང་གི་ངོ་བོ་ཡིན། བྱེད་ལས་དེ་བཀྲ་ཤིས་དང་བདེ་ལེགས་ཕུན་སུམ་ཚོགས་པ་འབྱུང་བས་ཁྱད་པར་དུ་ཚེ་རིང་བ་དང་ནད་ཉུང་བ། རབ་ཏུ་གནས་པ་ལ་སོགས་པ་བྱེད་ནའང་བྱམས་པའི་ཏིང་ངེ་འཛིན་ཡོད་ན་རབ་གནས་མི་ལེགས་ཀ་མེད་ཡིན། འགྲོ་འདུག་ལ་སོགས་པ་བྱེད་ནའང་། དང་པོར་འགྲོ་སྙམ་པའི་བསམ་པ་སྐྱེས་པའི་དུས་སུ་འགྲོ་ས་དེའི་མི་དང་མི་མ་ཡིན་པ་ཐམས་ཅད་ལ་བྱམས་པ་ཤིན་ཏུ་ནན་ཆེ་བར་བསྒོམས་པས་ཡུལ་དེར་རང་ཉིད་ཟུག་པ་དང་། འགྲོ་བ་ཐམས་ཅད་ལ་ཕན་པ་དང་བདེ་བ་རྒྱ་ཆེན་པོ་འབྱུང་བ་ཡིན། དེ་ལྟ་བུའི་བྱམས་པ་ཚད་མེད་པ་དེ་ལ་སྙིང་རྗེ་སྐྱེ་བ་ཡིན་པས་སྙིང་རྗེ་འདི་ཡུན་རིང་དུ་བསྒོམས་ན་རྩུབ་པ་དང་འཁྲུགས་པ་འབྱུང་བ་ཡིན། བྱམས་པ་སྙིང་རྗེ་རྣམ་པ་གཉིས་ཀྱི་ཁྱད་པར། དཔེར་ན་རང་ལ་་ཤ་བརྩེ་བ་ཞིག་གི་མི་འཐད་པའི་ལས་བྱེད་ན། བཙོག་པ་དང་བརྡུང་བའི་ལས་བྱེད་ན་གནོད་པ་དེ་ལས་བཟློག་པ་དེ་སྙིང་རྗེ་ཡིན། བཙོག་བརྡུང་ལ་སོགས་བྱ་མི་དགོས་ན། གནོད་པ་དེ་ལས་ཟློག་པ་དེ་བྱམས་པ་ཡིན། བཙོག་པ་དང་བརྡུང་བའི་ཉེས་པ་འབྱུང་བས་ན། རྩུབ་པའི་རྒྱུ་མཚན་དེ་ཡིན་གསུང་། དེ་ལྟར་ཡང་། བཅོམ་ལྡན་འདས་ཀྱིས། སྙིང་རྗེ་ནི་འཚེ་བ་དང་བཅས་པ། བྱམས་པ་ནི་འཚེ་བ་དང་བྲལ་བའོ། ། ཞེས་གསུངས་པས། དེས་ན་འཕྲིན་ལས་བཞིའི་དབང་དུ་བྱས་ན། སྙིང་རྗེ་འདི་དྲག་པོའི་འཕྲིན་ལས་སུ་འོང་། དེ་ལྟར་འོང་བས་ན་སྔགས་པ་ཀུན་གྱིས་ཀྱང་། སྙིང་རྗེས་བསྒྲལ་བའི་དམ་ཚིག་ནི། ། བསད་ཅིང་མནན་པ་མ་ཡིན་ཏེ། ། བྱ་བ་ལ་སོགས་པ་ཟེར་ཏེ། དངོས་སུ་དེ་ལྟར་ཉམས་སུ་ལེན་པ་ནི་དཀའ་བ་ཡིན། དེས་ན་སྤྱིར་སྙིང་རྗེ་འདི་ལ་རྣམ་པ་གསུམ་ཡིན། དེའང་སེམས་ཅན་ལ་དམིགས་པ། ཆོས་ལ་དམིགས་པ། དམིགས་པ་མེད་པའི་སྙིང་རྗེ་སྟེ། རྒྱུ་མཚན་རྣམ་པ་གསུམ་ལ་བརྟེན་ནས་སྙིང་རྗེ་སྐྱེ། ཆོས་ལ་དམིགས་པའི་སྙིང་རྗེ་དེ་སྣང་སྲིད་འཁོར་འདས་ཀྱི་ཆོས་ཐམས་ཅད་རང་གི་སེམས་སྒྱུ་མ་ལྟ་བུར་ཐུགས་སུ་ཆུད། གཞན་དག་གིས་དེ་ལྟར་མ་རྟཽགས་པའི་ངོས་ནས་སྙིང་རེ་རྗེ་སྙམ་པ་དམིགས་པ་མེད་པའི་སྙིང་རྗེ། དེ་ཕྱག་རྒྱ་ཆེན་པོའི་མངོན་པར་རྟོགས་པ་ཡོད་པ་ཞིག་གིས་ཡིན། སྙིང་རྗེ་རྣམ་པ་གསུམ་པོ་གང་ཟག་གི་བློའི་ཁྱད་པར་གྱི་རིམ་པར་འོང་། སྙིང་རྗེ་ཚད་མེད་པ་དེ་ལས་བྱང་ཆུབ་ཀྱི་སེམས་སྐྱེ། དེའང་བྱམས་པས་བདེ་བ་དང་ལྡན། སྙིང་རྗེས་སྡུག་བསྔལ་དང་བྲལ་བ། བྱང་ཆུབ་ཀྱི་སེམས་ཀྱིས་རྫོགས་པའི་སངས་རྒྱས་ཐོབ་པར་བྱེད། དེ་ལྟར་བྱང་ཆུབ་ཀྱི་སེམས་ཀྱིས་ཁྱད་པར་དུ་བྱས་ནས། བསྐྱེད་པའི་རིམ་པ་བསྒོམ་པ་དང་། རྫོགས་པའི་རིམ་པ་ཐབས་ལམ་དང་ཕྱག་རྒྱ་ཆེན་པོ་བསྒོམས་པས་སེམས་རྒྱུན་དང་བ་རྟོགས་པའི་འོད་གསལ་བགྱི་བ་དེ་མངོན་དུ་འགྱུར་བ་ཡིན་གསུང་། དེ་ལྟར་མངོན་དུ་གྱུར་བའི་དུས་སུ་བྱམས་པ་དང་སྙིང་རྗེའི་གཟུགས་བརྙན་ཕྱི་རོལ་ཏུ་གསལ་བར་འབྱུང་། དེ་ལྟར་ཡང་། སེམས་རྒྱུན་དང་བ་རྟོགས་པའི་འོད་གསལ་མ་མཆིས་པར། ། བྱམས་དང་སྙིང་རྗེའི་གཟུགས་བརྙན་གསལ་བར་འདོད་པ་ཡི། ། སྐྱེས་བུ་རྣམས་ནི་གཡའ་མ་ལས་བྱས་མེ་ལོང་བལྟ། ། གསུངས་པས། དེའང་གཡའ་མ་ལས་བྱས་པའི་མེ་ལོང་ལ་བལྟས་པས་གཟུགས་བརྙན་མི་གསལ་བ་བཞིན་དུ། སེམས་རྒྱུན་དང་བ་རྟོགས་པའི་འོད་གསལ་མེད་པར་སོང་ན། སྐུའི་བཀོད་པ་དཔག་ཏུ་མེད་པར་སྟོན་པ་ལ་སོགས་པ་དེ་རྣམས་བྱམས་པ་དང་སྙིང་རྗེའི་གཟུགས་བརྙན་ཕྱི་རོལ་ཏུ་གསལ་བར་འབྱུང་བ་མ་ཡིན། དེས་ན་སེམས་རྒྱུན་དང་བ་རྟོགས་པའི་འོད་གསལ་དེ་ལ་དུས་རྒྱུན་ཆད་མེད་པར་ཉམས་སུ་ལེན་པ་དང་། གནད་དུ་བསྣུན་དགོས་པ་ཡིན། དེ་ལྟར་ཡང་། འོད་གསལ་བ་ལ་རྒྱུན་པར་གནས། བར་དོའི་གྲོང་ཁྱེར་དེས་མི་མཐོང་། གཞན་དོན་གཟུགས་སྐུའི་སྣང་བ་འབྱུང་། སྤྱིར་ཚེ་དང་སྲོག་རྣམ་པ་གཉིས་ཀྱི་གོ་བའང་། དེ་ཚེའི་བྱེད་པ་འདི་ལ་སྐྱེས་ནས་མ་ཤིའི་བར་ཚུན་ཆད་ལ། རླུང་གི་གྲངས་མང་བ་ལ་འདི་རྒྱུ། ཉུང་བ་ལ་འདི་རྒྱུ། འབྲིང་བ་ལ་འདི་རྒྱུ་བྱ་བ་ལ་ཏིག་ཏིག་ཅིག་ཡོད་པར་འདུགགྲངས་དེ་ཐེམས་པ་དང་ཚེའི་མཐར་ཕྱིན་པ་ཡིན། དེ་ལ་འབྲིང་པོའི་ཚད་ལ་ཉིན་ཞག་ཕྲུགས་ཅིག་ལ་རླུང་ཉི་ཁྲི་ཆིག་སྟོང་དྲུག་བརྒྱ་རྒྱུ། དེའང་རྣམ་པར་རྟོག་པ་མང་བ་དང་། སེམས་ཁྲལ་ཆེ་བ་ཀུན་ལ་དེ་ལས་མང་བ་རྒྱུ། དེ་ལྟར་མྱུར་དུ་རྒྱུས་པས་གྲངས་དེ་ཐེམས་ནས་ཚེ་ཐུང་བ་ལ་སོགས་པ་ཉེས་པའི་སྐྱོན་འབྱུང་བ་ཡིན། རླུང་དང་རྣམ་པར་ཤེས་པ་གཉིས་དོན་གོ་གཅིག་པ་ཡིན་པས་ཏིང་ངེ་འཛིན་ཉམས་སུ་ལེན་པ་རྣམས་ལ་ནང་དུ་ཏིང་ངེ་འཛིན་ལ་སེམས་གནས་པས་རླུང་གནས། དེས་རྒྱུ་བའི་བར་ཐག་རིང་དུ་སོང་ནས། ཚེ་རིང་བ་དང་ནད་ཉུང་བ་ལ་སོགས་པ་བཀྲ་ཤིས་དང་བདེ་ལེགས་ཕུན་སུམ་ཚོགས་པ་ཐམས་ཅད་དེས་འབྱུང་བ་ཡིན་གསུང་། ཏིང་ངེ་འཛིན་གནད་དུ་མི་འགྲོ་བ་ཀུན་ཤེས་པ་ཡུལ་ལ་འཕྲོ་བར་འོང་། གཤའ་མར་ཏིང་ངེ་འཛིན་ལ་གནས་པའི་རྟེན་གྱི་གང་ཟག་ལ་ཉིན་ཞག་རེ་ལ་ཕོགས་རེ་ལས་མི་རྒྱུ་བ་ཡོད། གྲངས་དེ་ནི་ཐེམས་དགོས་པ་ཡིན། སྤྱིར་རླུང་ཞེས་བྱ་བ་དེ་སོར་བཅུ་དྲུག་ཏུ་གནས་པ་ཡིན། ཏིང་ངེ་འཛིན་ནམ་དགེ་སྦྱོར་གནད་དུ་འགྲོ་བ་ཀུན་ལ་ནང་དུ་སོར་བཅུ་གཉིས་ནུབ་ནས་ཕྱི་རོལ་ཏུ་སོར་བཞི་ལས་མི་གནས། དེས་ན་རྣམ་པར་རྟོག་པ་མང་བ་དང་ཏིང་ངེ་འཛིན་ལ་ཤེས་པ་མི་གནས་པ་རྣམས་ལ་སོར་བཅུ་གཉིས་ཕྱི་རོལ་ཏུ་ཡན་ནས་ནང་དུ་སོར་བཞི་ལས་མི་གནས། ནང་དུ་དགེ་སྦྱོར་ལ་དྲན་པ་མ་ཡེངས་པར་བྱས་པའི་དུས་སུ་རླུང་ནང་དུ་གནས། དེའི་གནད་ཀྱིས་གསང་བའི་རྟེན་འབྲེལ་འགྲིགས་ནས་ཡོན་ཏན་ཕྱི་རོལ་ཏུ་འབྱུང་། དེ་ནས་སྲོག་གི་བྱེད་པ་འདི་ལ་ངེས་པ་མེད་པ་ཡིན། ལ་ལར་བླ་མ་དང་ཆོས་སྲོག་ཏུ་སོང་བ་ཡོད། ཚན་གཅིག་ལ་ཚུལ་ཁྲིམས་རིན་པོ་ཆེ་སྲོག་ཏུ་སོང་བ་ཡོད། ལ་ལར་ཉེ་དུ་དང་གཉེན་འབྲེལ་སྲོག་ཏུ་སོང་བ་ཡོད། དམྱལ་བ་དང་ཡི་དྭགས་ཀུན་ལ་འདོད་ཆགས་དང་ཞེ་སྡང་སྲོག་ཏུ་སོང་བ་ཡིན། ཞེ་སྡང་དེའི་རྒྱུན་ཆད་པའི་དུས་སུ་དམྱལ་བའི་གནས་དེ་ནས་འཕོ། དེའང་དམྱལ་བ་རང་སྲོགའོན་ཀྱང་སྒོམ་ཆེན་པ་ལ་བླ་མ་དམ་པ་དང་ཆོས་དང་ཚུལ་ཁྲིམས་རིན་པོ་ཆེ་སྲོག་ཏུ་འོང་བ་ཞིག་དགོས་པ་ཡིན་གསུང་། ༈ཡང་ཚེ་གཅིག་གིས་རྫོགས་པའི་བྱང་ཆུབ་ཏུ་སངས་རྒྱ་བར་བྱེད་པ་ལ་དཔོན་སློབ་ཀྱི་རྟེན་འབྲེལ་འཛོམས་དགོས་པ་ཡིན། དཔོན་སློབ་ཀྱི་རྟེན་འབྲེལ་མ་འཛོམས་པར་སོང་ན་ཡོན་ཏན་སྐྱེ་བ་མི་སྲིད་པ་ཡིན་ཏེ། དེ་ལྟར་ཡང་། དཔོན་སློབ་ཚོགས་པ་མི་ལྡན་པ། ། རྒྱལ་བས་བདུད་ཀྱི་ལས་སུ་གསུངས། ། དེ་ལྟར་ཡང་། བླ་མ་མཁས་པ་རྣམས་ལ་རྟག་ཏུ་བསྟེན་པར་བྱ། ། ཅིའི་ཕྱིར་ཞེ་ན་མཁས་པའི་ཡོན་ཏན་དེ་ལས་འབྱུང་། ། བཟོ་དང་རིག་བྱེད་ལ་སོགས་པའང་སློབ་དཔོན་མཁས་པ་ཞིག་ལ་གཏུགས་པའི་དུས་སུ་དེའི་ཡོན་ཏན་དེ་རང་གིས་ཉམས་སུ་ལོན། ཐེག་པ་ཆེན་པོ་གསང་སྔགས་སུ་རྒྱུད་དཀྲུགས། ལུང་གཅུས། མན་ངག་གབ་པའི་རྒྱུ་མཚན་ཡང་དབང་པོ་རྣོན་པོ་རང་དགར་ཞུགས་ཀྱི་དོགས། སྐྱོན་ཅི་ཡོད་སྙམ་ན་བླ་མ་མེད་པའི་དུས་སུ་བསོད་ནམས་ཀྱི་ཚོགས་གསོག་པ་མེད། མོས་གུས་མེད། དམ་ཚིག་བསྲུང་རྒྱུ་མེད། དེའི་དུས་སུ་ཆོས་ཉམས་སུ་བླངས་ཀྱང་ཡོན་ཏན་མི་སྐྱེ་བས་ཆོས་ལ་ལོག་ལྟ་སྐྱེ་བའི་རྒྱུར་འགྲོ་བ་ཡིན། བླ་མ་མཚན་ཉིད་དང་མི་ལྡན་པ་ལ་མོས་གུས་བྱས་ཀྱང་རང་ལ་རྟོགས་པ་སྐྱེ་བ་ཤིན་ཏུ་དཀའ། དེས་ན་གང་ལ་གང་ཕན་པ་དེ་སྟོན་ཤེས་དགོས་པ་ལགས། དེའང་སློབ་མའི་རྒྱུད་ལ་ཡོན་ཏན་གོང་མ་མ་སྐྱེས་པ་བསྐྱེད་པ་དང་། སྐྱེས་པ་བརྟན་པ་དང་། བརྟན་པ་གོང་ནས་གོང་དུ་བོགས་འདོན་པར་བྱེད་དགོས་པ་ཡིན། དེ་ལྟར་ཡང་། གཉུག་མའི་དྲོད་ཚོད་མི་ཤེས་པར། སྐལ་ལྡན་གྱི་མགོ་སྐོར་མ་བྱེད་ཅིགསྙིང་རྗེ་ཆེན་པོའི་སྒོ་ནས་སེམས་ཅན་གྱི་སྡུག་བསྔལ་གྱི་ཁུར་ཆེན་པོ་དེ། དེད་དཔོན་ཐབས་ལ་མཁས་པ་དེ་ཚོང་པ་ལྔ་བརྒྱ་མནར་མེད་པའི་དམྱལ་བར་འགྲོ་བ་ཐུགས་ཀྱིས་མ་བཟོད་ནས། མི་ནག་མདུང་ཐུང་ཅན་བསད་པས་མནར་མེད་པའི་སེམས་ཅན་དམྱལ་བར་ཡུན་རིང་པོ་དཔག་ཏུ་མེད་པ་བཞུགས་པ་ལྟ་བུ་ཡིན། དེས་ན་བླ་མ་ཚན་གཅིག་གི་ཐུགས་དགོངས། དགྲ་ཕམ་པར་འདོད་པ་དང་། གཉེན་སྐྱོང་བར་འདོད་པ་དེ་ལྟ་བུའི་ཐུགས་དགོངས་རྫོགས་པ་ལ་དགོས་པ་མེད། ཚེ་འདིའི་རྟོག་པ་སྤུའི་རྩེ་མོ་ཙམ་ཡང་མེད་པ་དེ་ལྟ་བུ་གང་ཡིན་སྙམ་ན། སྔོན་གྱི་དུས་སུ་དགེ་བའི་བཤེས་གཉེན་རླངས་སེང་གེ་རྒྱལ་མཚན་ཁམས་སུ་བཞུད་པའི་དུས་སུ་དཔལ་ལྡན་ཕག་མོ་གྲུ་པ་ལ་ང་ལ་བླ་མ་རིན་པོ་ཆེའི་རྣམ་པར་ཐར་པ་ཞིག་འགྲོ་ཆོས་སུ་གནང་བར་ཞུ་བྱ་བ་ཞུས་པས། དཔལ་ལྡན་ཕག་མོ་གྲུ་པའི་ཞལ་ནས་ཁོ་བོ་ལ་ཡོན་ཏན་གང་ཡང་མེད། འོན་ཀྱང་ཚེ་འདིའི་རྟོག་པ་སྤུའི་རྩེ་མོ་ཙམ་ཞིག་ཀྱང་སྐྱེ་མ་མྱོང་བ་ཡིན་གསུང་། བླ་མ་འདི་ལྟ་བུ་ལ་སློབ་མ་གུས་པ་དང་ལྡན་པ་ཕྲད་ན་འགྲུབ་སྟེ། གཞན་ཡང་རྗེ་བཙུན་ཏིལླི་པའི་ཞལ་ནས། མི་བརྗ